ഞാനായിരുന്നു പ്രസിഡന്റെങ്കില് ഈ ദുരന്തം സംഭവിക്കില്ലായിരുന്നു : ട്രംപ് വാഷിംഗ്ടണ് :കാബൂളിലെ ഹമീദ് കര്സായി വിമാനത്താവളത്തിലുണ്ടായ ഭീകരാക്രമണത്തില് പ്രതികരണവുമായി യു.എസ് മുന് പ്രസിഡന്റ് ഡൊണാള്ഡ് ട്രംപ്. താനായിരുന്നു യു.എസ് പ്രസിഡന്റെങ്കില് കാബൂളിലെ ഭീകരാക്രമണം ഒരിക്കലും സംഭവിക്കില്ലായിരുന്നുവെന്നാണ് അദ്ദേഹത്തിന്റെ പ്രതികരണം. കടമ നിര്വഹിക്കുന്നതിനിടെയാണ് ധീരരായ അമേരിക്കന് സൈനികര്ക്ക് ജീവന് നഷ്ടമായത്. രാജ്യത്തിന് വേണ്ടിയാണ് അവര് ജീവത്യാഗം ചെയ്തത്. അമേരിക്കയുടെ ഹീറോകളായാണ് അവര് മരിച്ചത്. അവരുടെ സ്മരണയെ രാഷ്ട്രം എന്നും ബഹുമാനിക്കുമെന്നും ട്രംപ് കൂട്ടിച്ചര്ത്തു. താലിബാന് നമ്മുടെ ശത്രുക്കളാണെന്നും അവരെ വിശ്വസിക്കരുതെന്നും ട്രംപ് മുന്നറിയിപ്പ് നല്കി. അഫ്ഗാന് മുന് പ്രസിഡന്റ് അഷ്റഫ് ഘനിയെ കള്ളനെന്ന് വിളിച്ച ട്രംപ് അഫ്ഗാനു മേല് ഘനിക്ക് യാതൊരു നിയന്ത്രണവും ഇല്ലായിരുന്നെങ്കിലും യു.എസ് സെനറ്റില് ശക്തമായ സ്വാധീനം ഉണ്ടായിരുന്നുവെന്ന് അദ്ദേഹം ആരോപിച്ചു. അതേ സമയം ചാവേര് ആക്രമണത്തില് 13 യു.എസ് സൈനികര് കൊല്ലപ്പെട്ടതിനെ തുടര്ന്ന് യു.എസില് ബൈഡനെതിരെ വന് പ്രതിഷേധമാണ് ഉയരുന്നത്. ബൈഡന്റെ ജനപ്രീതി കുത്തനെ ഇടിഞ്ഞെന്നാണ് വിദഗ്ധര് സൂചിപ്പിക്കുന്നത്.